**ปกรณ์วุฒิ อุดมพิพัฒน์สกุล** ชื่อเล่น **เอิร์ธ** เป็นนักดนตรี นักธุรกิจ และนักการเมืองชาวไทย อดีตนักดนตรีกลางคืน มือเบสวงแบชเชอร์, ผู้ร่วมก่อตั้ง Stock Radars และ Bitcoin Center Thailand ปัจจุบันเป็นสมาชิกสภาผู้แทนราษฎรแบบบัญชีรายชื่อ สังกัดพรรคก้าวไกล เดิมสังกัดพรรคอนาคตใหม่ ประธานคณะกรรมการประสานงานพรรคการเมืองฝ่ายค้าน (ประธานวิปฝ่ายค้าน) ในสภาผู้แทนราษฎรไทย ชุดที่ 26 และรองประธานกรรมาธิการการสื่อสาร โทรคมนาคม และดิจิทัลเพื่อเศรษฐกิจและสังคม ของสภาผู้แทนราษฎรไทย ชุดที่ 25 และชุดที่ 26 มีชื่อเสียงจากการอภิปรายไม่ไว้วางใจรัฐมนตรีจำนวน 2 คน

ประวัติ
-------

ปกรณ์วุฒิเกิดเมื่อวันที่ 22 เมษายน พ.ศ. 2524 ในครอบครัวฐานะปานกลางที่กรุงเทพมหานคร พ่อและแม่เป็นลูกจ้างบริษัทเอกชนทั่วไป ไม่มีธุรกิจส่วนตัว ปกรณ์วุฒิจบการศึกษาระดับมัธยมศึกษา จากโรงเรียนเซนต์ดอมินิก, ระดับปริญญาตรี ในหลักสูตรเศรษฐศาสตรบัณฑิต จากคณะเศรษฐศาสตร์ มหาวิทยาลัยธรรมศาสตร์ และระดับปริญญาโท ในหลักสูตรบริหารธุรกิจมหาบัณฑิต (MBA) จากคณะพาณิชยศาสตร์และการบัญชี จุฬาลงกรณ์มหาวิทยาลัย

การทำงาน
--------

ในระหว่างการศึกษาในระดับปริญญาตรี ปกรณ์วุฒิเคยเล่นดนตรีในวงดนตรีเดียวกับ อารมณ์ โพธิ์หาญรัตนกุล (คัตโตะ ลิปตา) และ ญาณวุฒิ จรรยหาญ (เอ็ด 7 วิ อดีตมือกลองวงเจ็ตเซ็ตเตอร์) และหลังจบการศึกษาในระดับปริญญาโท ปกรณ์วุฒิเป็นนักดนตรีกลางคืนเป็นเวลา 4 ปี รวมถึงเป็นนักดนตรีแบคอัพให้กับค่ายเพลงขนาดใหญ่ในประเทศไทยค่ายต่าง ๆ จนในปี พ.ศ. 2546 ได้เข้าร่วมวงแบชเชอร์ ที่มี เจษฎา ลัดดาชยาพร (ปั้น) เป็นนักร้องนำ โดยปกรณ์วุฒิเล่นดนตรีในตำแหน่งมือเบส มีบทเพลงที่สร้างชื่อเสียงคือ "เสียดายของ"

ต่อมาในปี พ.ศ. 2554 ปกรณ์วุฒิได้รับการชักชวนจากเพื่อนให้มาร่วมก่อตั้งบริษัทและดำรงตำแหน่งหุ้นส่วนผู้จัดการ (Managing Partner) ของบริษัท สยามสแควร์ เทคโนโลยี (ประเทศไทย) จำกัด ซึ่งต่อมากลายเป็น Fintech Startup ที่สร้างและพัฒนาโปรแกรมประยุกต์บนโทรศัพท์เคลื่อนที่สำหรับวิเคราะห์และซื้อขายหุ้นขึ้นเป็นรายแรก ๆ ของประเทศไทย ในชื่อ Stock Radars ต่อมาในปี พ.ศ. 2561 ได้ร่วมก่อตั้ง Bitcoin Center Thailand ซึ่งเป็นสถาบันที่ให้ความรู้ด้านคริปโทเคอร์เรนซี สกุลเงินดิจิทัล และเทคโนโลยีบล็อกเชน

การเมือง
--------

ปกรณ์วุฒิได้รับการชักชวนจากเพื่อนของตนให้เข้าร่วมงานทางการเมืองและสมัครสมาชิกพรรคอนาคตใหม่เมื่อปี พ.ศ. 2561 และได้ลงสมัครรับเลือกตั้งครั้งแรกในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 ในระบบบัญชีรายชื่อ ลำดับที่ 37 และได้รับการเลือกตั้ง ต่อมาได้รับเลือกเป็นรองประธานคนที่ 4 ในคณะกรรมาธิการการสื่อสาร โทรคมนาคม และดิจิทัลเพื่อเศรษฐกิจและสังคม ของสภาผู้แทนราษฎรไทย ชุดที่ 25

แต่ต่อมาในปี พ.ศ. 2563 พรรคอนาคตใหม่ถูกศาลรัฐธรรมนูญวินิจฉัยให้ยุบพรรค ปกรณ์วุฒิจึงย้ายตามสมาชิกส่วนใหญ่ไปสังกัดพรรคก้าวไกล และเริ่มเป็นที่รู้จักจากการอภิปรายไม่ไว้วางใจรัฐมนตรีในรัฐบาลพลเอกประยุทธ์ จันทร์โอชา จำนวน 2 คน คือ ชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม ในการอภิปรายเมื่อเดือนกันยายน พ.ศ. 2564 เรื่องการออกกฎกระทรวงเพื่อขยายอำนาจให้เจ้าหน้าที่รัฐสามารถล้วงข้อมูลส่วนบุคคลของประชาชนได้โดยไม่จำเป็นต้องขอหมายจากศาล ซึ่งถือเป็นการละเมิดสิทธิเสรีภาพของประชาชน ขัดต่อรัฐธรรมนูญ และ ศักดิ์สยาม ชิดชอบ รัฐมนตรีว่าการกระทรวงคมนาคม ในการอภิปรายเมื่อปี พ.ศ. 2565 เรื่องการปกปิดทรัพย์สินในบัญชีที่จำเป็นต้องแจ้งต่อคณะกรรมการป้องกันและปราบปรามการทุจริตแห่งชาติ (ป.ป.ช.) เกี่ยวกับการถือหุ้นในห้างหุ้นส่วนจำกัด บุรีเจริญคอนสตรัคชั่น ผ่านตัวแทนอำพราง โดยไม่ปรากฏหลักฐานการซื้อขายหุ้นในบัญชีทรัพย์สิน และยังนำ หจก.นี้มาเป็นคู่สัญญากับรัฐเพื่อรับงานในกระทรวงคมนาคม เข้าข่ายฮั้วประมูลและการขัดกันแห่งผลประโยชน์ ซึ่งอาจทำให้ขาดคุณสมบัติในการเป็นรัฐมนตรีตามรัฐธรรมนูญ และกรณีนี้นำมาสู่การรับคำร้องของฝ่ายค้านโดยศาลรัฐธรรมนูญ และสั่งให้ศักดิ์สยามหยุดปฏิบัติหน้าที่รัฐมนตรีเป็นการชั่วคราวเมื่อวันที่ 3 มีนาคม พ.ศ. 2566 ก่อนที่ศาลรัฐธรรมนูญจะตัดสินให้ศักดิ์สยามพ้นจากรัฐมนตรีเมื่อวันที่ 17 มกราคม พ.ศ. 2567

ต่อมาในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 ปกรณ์วุฒิลงสมัครรับเลือกตั้งในระบบบัญชีรายชื่ออีกครั้ง ในสังกัดพรรคก้าวไกล แต่ขยับขึ้นมาอยู่ในลำดับที่ 22 และได้รับการเลือกตั้งอีกครั้ง รวมถึงได้รับเลือกเป็นรองประธานคนที่ 2 ในคณะกรรมาธิการคณะเดิม คือคณะกรรมาธิการการสื่อสาร โทรคมนาคม และดิจิทัลเพื่อเศรษฐกิจและสังคม ของสภาผู้แทนราษฎรไทย ชุดที่ 26 ต่อมาเมื่อวันที่ 26 ธันวาคม พ.ศ. 2566 วันมูหะมัดนอร์ มะทา ประธานสภาผู้แทนราษฎร ได้ออกคำสั่งแต่งตั้งคณะกรรมการประสานงานพรรคการเมืองฝ่ายค้าน (วิปฝ่ายค้าน) ตามที่ชัยธวัช ตุลาธน หัวหน้าพรรคก้าวไกล ในฐานะผู้นำฝ่ายค้านในสภาผู้แทนราษฎรเสนอ โดยมีปกรณ์วุฒิเป็นประธานกรรมการ

### สมาชิกสภาผู้แทนราษฎร

ปกรณ์วุฒิ อุดมพิพัฒน์สกุล ได้รับการเลือกตั้งเป็นสมาชิกสภาผู้แทนราษฎรมาแล้ว 2 สมัย คือ

1. การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 แบบบัญชีรายชื่อ สังกัดพรรคอนาคตใหม่ → พรรคก้าวไกล
2. การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 แบบบัญชีรายชื่อ สังกัดพรรคก้าวไกล

### ตำแหน่งในคณะกรรมการของสภาชุดปัจจุบัน

| ตำแหน่ง | คณะกรรมการ/คณะกรรมาธิการ |
| --- | --- |
| ประธานกรรมการ | คณะกรรมการประสานงานพรรคการเมืองฝ่ายค้านในสภาผู้แทนราษฎร |
| รองประธานกรรมาธิการ คนที่ 2 | คณะกรรมาธิการการสื่อสาร โทรคมนาคม และดิจิทัลเพื่อเศรษฐกิจและสังคม |

อ้างอิง
-------

1. 1 2  "ปกรณ์วุฒิ อุดมพิพัฒน์สกุล ส.ส.ก้าวไกล มืออภิปราย". *มติชน*. 22 กรกฎาคม 2022. สืบค้นเมื่อ 2 มกราคม 2024.`{{cite news}}`: CS1 maint: url-status (ลิงก์)
2. ↑  "เปิดประวัติ "ปกรณ์วุฒิ" จากมือเบสวง Basher สู่ ประธานวิปฝ่ายค้าน". *ฐานเศรษฐกิจ*. 30 ธันวาคม 2023. สืบค้นเมื่อ 2 มกราคม 2024.`{{cite news}}`: CS1 maint: url-status (ลิงก์)
3. 1 2 3  ศรีดาวเรือง, อรสา (20 กรกฎาคม 2022). "รู้จัก 'ส.ส. ปกรณ์วุฒิ' จากมือเบสวง Basher สู่ร็อคสตาร์ในสภาไทย". *WAY Magazine*. สืบค้นเมื่อ 2 มกราคม 2024.`{{cite news}}`: CS1 maint: url-status (ลิงก์)
4. ↑  ปกรณ์วุฒิ อุดมพิพัฒน์สกุล (17 สิงหาคม 2022). "ปกรณ์วุฒิ อุดมพิพัฒน์สกุล - จากนักดนตรีสู่นักการเมือง". *The Modernist* (Interview). สัมภาษณ์โดย ณัฐภัทร มาเดช. สืบค้นเมื่อ 2 มกราคม 2024.
5. ↑  วงษ์กิตติไกรวัล, มนต์ชัย (18 มกราคม 2018). "Bitcoin Center แค่สถานที่ หรือสัญญะของ Revolution?". เดอะสแตนดาร์ด. สืบค้นเมื่อ 2 มกราคม 2024.`{{cite news}}`: CS1 maint: url-status (ลิงก์)
6. ↑  "เปิด 50 บัญชีรายชื่อปาร์ตี้ลิสต์อนาคตใหม่ ลุ้นนั่ง ส.ส." *พีพีทีวี*. 24 มีนาคม 2019. สืบค้นเมื่อ 2 มกราคม 2024.`{{cite news}}`: CS1 maint: url-status (ลิงก์)
7. ↑  "คณะกรรมาธิการการสื่อสาร โทรคมนาคม และดิจิทัลเพื่อเศรษฐกิจและสังคม" (PDF). *คณะกรรมาธิการสามัญประจำสภาผู้แทนราษฎรชุดที่ ๒๕ (พ.ศ. ๒๕๖๒)*. สำนักกรรมาธิการ ๑ สำนักกรรมาธิการ ๒ และสำนักกรรมาธิการ ๓ สำนักงานเลขาธิการสภาผู้แทนราษฎร: 36 – โดยทาง หอสมุดรัฐสภา.
8. ↑  ""ปกรณ์วุฒิ" ไม่ไว้วางใจ "ชัยวุฒิ"ปมออกกฎกระทรวงล้วงข้อมูลปชช". *เดลินิวส์*. 3 กันยายน 2021. สืบค้นเมื่อ 2 มกราคม 2024.`{{cite news}}`: CS1 maint: url-status (ลิงก์)
9. ↑  "ก้าวไกล แฉ "ศักดิ์สยาม" ซุกหุ้นใช้ลูกจ้างเป็นนอมินีเอาบริษัทตัวเองรับงาน ก.คมนาคม". *ผู้จัดการออนไลน์*. 19 กรกฎาคม 2022. สืบค้นเมื่อ 2 มกราคม 2024.`{{cite news}}`: CS1 maint: url-status (ลิงก์)
10. ↑  "ศักดิ์สยาม ชิดชอบ ถูกศาลรัฐธรรมนูญสั่งหยุดปฏิบัติหน้าที่รัฐมนตรี". *ประชาชาติธุรกิจ*. 3 มีนาคม 2023. สืบค้นเมื่อ 20 มีนาคม 2023.`{{cite news}}`: CS1 maint: url-status (ลิงก์)
11. ↑  "เปิดตุลาการศาล รธน. 7:1 เสียง ให้ "ศักดิ์สยาม" พ้นรัฐมนตรี". *ไทยพีบีเอส*. 17 มกราคม 2024. สืบค้นเมื่อ 17 มกราคม 2024.`{{cite news}}`: CS1 maint: url-status (ลิงก์)
12. ↑  "เลือกตั้ง 2566 : เปิดลำดับบัญชีรายชื่อ 92 คน "พรรคก้าวไกล"". *พีพีทีวี*. 16 พฤษภาคม 2023. สืบค้นเมื่อ 2 มกราคม 2024.`{{cite news}}`: CS1 maint: url-status (ลิงก์)
13. ↑  ขันทองคำ, อรพรรณ (5 ตุลาคม 2023). "กมธ.การสื่อสารฯ สผ. มีมติเลือก นางสาวธีรรัตน์ สำเร็จวาณิชย์ นั่งประธาน กมธ". *สถานีวิทยุโทรทัศน์รัฐสภา*. สืบค้นเมื่อ 2 มกราคม 2024.`{{cite news}}`: CS1 maint: url-status (ลิงก์)
14. ↑  "เปิดชื่อ 28 'วิปฝ่ายค้าน' พบ 'ปกรณ์วุฒิ' ผงาดนั่งประธานฯ". *กรุงเทพธุรกิจ*. 29 ธันวาคม 2023. สืบค้นเมื่อ 2 มกราคม 2024.`{{cite news}}`: CS1 maint: url-status (ลิงก์)

แหล่งข้อมูลอื่น
---------------

* ปกรณ์วุฒิ อุดมพิพัฒน์สกุล - Pakornwut Udompipatskul ที่เฟซบุ๊ก
* Earth Pakornwut 🧡 \7🔻 ที่เอกซ์ (ชื่อเก่า: ทวิตเตอร์)
* Earth Pakornwut ที่ยูทูบ


| ก่อนหน้า |  | ปกรณ์วุฒิ อุดมพิพัฒน์สกุล |  | ถัดไป |
| --- | --- | --- | --- | --- |
| **สุทิน คลังแสง** |  |  **ประธานคณะกรรมการประสานงานพรรคการเมืองฝ่ายค้านในสภาผู้แทนราษฎร** (26 ธันวาคม พ.ศ. 2566 - ปัจจุบัน) |  | **ยังดำรงตำแหน่ง** |